Finansavimo parama turėtų būti tęsiama, kad padėtų valstybėms narėms gerinti ir plėtoti savo pajėgumus šiose srityse ir stiprinti bendradarbiavimą, be kita ko, su atitinkamomis Sąjungos agentūromis. Be to, ji padės užtikrinti panašų sienų apsaugos lygį, nes bus pašalinti dabartiniai valstybių narių skirtumai dėl geografinės padėties ir nevienodų turimų pajėgumų bei išteklių.

Per pirmąjį svarstymą priimta Tarybos pozicija visiškai atitinka per trišalį Tarybos, Europos Parlamento ir Komisijos dialogą 2020 m. gruodžio 10 d. priimtą susitarimą. Pagrindiniai šio susitarimo aspektai pateikti toliau.

Biudžetas. Finansiniai paketai buvo suderinti su 2021–2027 m. DFP sutartomis sumomis. Integruoto sienų valdymo fondo lėšos – 6,2 mlrd. EUR dabartinėmis kainomis – paskirstomos BMVI (5,2 mlrd. EUR) ir CCEI (1,0 mlrd. EUR). Be to, Tarybos reglamento (ES, Euratomas) 2020/2093 (t. y. DFP reglamento) 5 straipsnyje ir II priede numačius su konkrečia programa susijusį koregavimą BMVI bus papildomai skirta 1 mlrd. EUR 2018 m. kainomis. Ši papildoma 1 mlrd. EUR suma 2018 m. kainomis bus visiškai (100 proc.) skirta teminei priemonei. Be to, išlaikytas Komisijos pasiūlymas dėl papildomo finansavimo gavimo sąlygų laikotarpio vidurio peržiūros etape. Pasiūlyta, kad siekdama gauti papildomą finansavimą savo programai pagal laikotarpio vidurio peržiūros mechanizmą valstybė narė turi būti pateikusi mokėjimo paraiškas dėl bent 10 proc. pradinės programai skirtos sumos.

Finansavimo mažiausi procentiniai dydžiai. Mažiausiai 10 proc. valstybių narių programoms skiriamų išteklių bus skiriama konkrečiam tikslui, kuriuo remiama bendra vizų politika, siekiant užtikrinti suderintą požiūrį į vizų išdavimą ir palengvinti teisėtą keliavimą, kartu padedant užkirsti kelią migracijos ir saugumo rizikai. Tinkamai pagrįstais atvejais valstybės narės galės nukrypti nuo šios ribos.

Paramos apimtis. Susitarta, kad BMVI III priede (Paramos apimtis) išvardyti tinkami finansuoti veiksmai bus valdomi taip:

(a)III priede ir toliau pateikiamas nebaigtinis veiksmų sąrašas (angl. open list), susijęs su valstybių narių rengiamomis programomis;

(b)III priede, išskyrus pagalbą ekstremaliosios situacijos atveju, nuo šiol pateikiamas baigtinis veiksmų sąrašas (angl. closed list), kiek tai susiję su teminės priemonės darbo programomis. III priedą papildyti gali Komisija deleguotuoju aktu.

Trečiosios šalys ir Fondo išorės aspektas. Susitarimas pasiektas remiantis toliau nurodytais principais.

(a)Trečiosiose šalyse vykdomiems ir su jomis susijusiems veiksmams taikomos papildomos apsaugos priemonės (pvz., valstybių narių projektams trečiosiose šalyse arba su jomis susijusiems projektams reikalingas išankstinis Komisijos patvirtinimas, o trečiosiose šalyse įsisteigę reikalavimus atitinkantys subjektai gali gauti finansavimą tik jei jie priklauso konsorciumui, kurį sudaro bent vienas valstybėje narėje įsisteigęs subjektas).

(b)Įtrauktos nuostatos, kuriomis siekiama pabrėžti vidinį Fondo pobūdį ir tai, kad, nors trečiosiose šalyse vykdomi arba su jomis susiję veiksmai vis dar galimi, programos visų pirma turi būti skirtos Sąjungos vidaus politikai vykdyti.

Įgyvendinimo aktų priėmimo procedūros. Susitarta, kad teminės priemonės darbo programos turi būti priimtos įgyvendinimo aktais taikant nagrinėjimo procedūrą (su nuostata dėl nuomonės nepateikimo). Pagalbos ekstremaliosios situacijos atveju buvo numatyta spartesnė tiesiogiai taikomų įgyvendinimo aktų procedūra. Metinės veiklos rezultatų ataskaitos šablonas bus patvirtintas įgyvendinimo aktu taikant patariamąją procedūrą.

Daugiatikslė įranga. Susitarimu išplečiama daugiatikslės įrangos ir IRT sistemų naudojimo sritis. Jos gali būti naudojamos ne tik muitiniam tikrinimui ir daugiatikslėms jūrų operacijoms, bet ir kitų dviejų vidaus reikalų fondų, visų pirma Vidaus saugumo fondo ir Prieglobsčio, migracijos ir integracijos fondo, tikslams pasiekti, jei pagrindinė šios įrangos ir IRT sistemų paskirtis (ne daugiau kaip 30 proc. viso naudojimo laikotarpio) atitinka reglamentą ir išvengiama dvigubo finansavimo.

Operatyvinė įranga. Susitarta, kad valstybės narės užtikrins, kad būtų laikomasi Europos sienų ir pakrančių apsaugos agentūros nustatytų standartų, tačiau agentūros patvirtinimo neprašys.

Paieška ir gelbėjimas. BMVI teiks paramą paieškos ir gelbėjimo operacijoms, vykdomoms situacijose, kurios gali susidaryti vykdant sienų stebėjimo operacijas jūroje.

Veiklos parama. Asignavimų BMVI, kurie gali būti skiriami veiklos paramai, procentinė dalis padidinta iki 33 proc. (nuo 30 proc. Komisijos pasiūlyme).

Vizos. Susitarta, kad galima gauti paramą išduodant riboto teritorinio galiojimo vizas dėl humanitarinių priežasčių, nacionalinių interesų arba tarptautinių įsipareigojimų pagal Sąjungos vizų acquis.

Didelės apimties IT sistemų finansavimas. Susitarta sudaryti baigtinį reikalavimus atitinkančių IRT sistemų ir didelės apimties IT sistemų, kurioms gali būti taikoma didesnė 90 proc. bendro finansavimo norma, sąrašą.

Derinimas. 19 straipsnis, kuriame numatyta derinimo operacijų galimybė, buvo išbrauktas.

Tarptautinės organizacijos. Įtrauktos naujos nuostatos dėl tarptautinių organizacijų audito ir kontrolės.

Veiklos rezultatų rodikliai. Supaprastinti V ir VIII prieduose pateikiami produkto ir rezultato rodikliai.

Taikymas atgaline data. Įtrauktos nuostatos dėl taikymo atgaline data siekiant atsižvelgti į tai, kad aktas nebus priimtas iki 2020 m. pabaigos.